Kokain-ubåt stanset utenfor Guatemala
I fartøyet ble det også funnet tre colombianere, og 967 brune innpakninger som antas å inneholde kokain. De tre er nå pågrepet av politiet, og brakt til Puerto Quetzal, som er landets største havn mot Stillehavet , opplyser landets myndigheter på Twitter. De nær tusen kokain-innpakningene som ble konfiskert av politiet var alle prydet med bildet av den brasilianske fotballstjernen Neymar. Guatemala er flere ganger brukt som transittland for meksikanske narkokarteller som smugler kokain videre til Nord-Amerika. Den tidligere komikeren og nåværende president Jimmy Morales har slått hardt ned på narkosmugling siden han tiltrådte sin stilling i 2016. Den konfiskerte kokainen er anslått å ha en markedsverdi på opptil 13 millioner dollar - rundt 100 millioner norske kroner. Dette er ikke første gangen slike fartøy er benyttet til smugling, og tidligere har fullastede ubåter blitt stoppet med store mengder narkotiske stoffer. I fjor ble totalt 13 tonn kokain beslaglagt i landet, noe som var ny rekord.
Nesten ett tonn med kokain ble funnet i det ubåt-lignende fartøyet som ble stoppet i Stillehavet.